b'\n_START_ARTICLE_\nEskadrini\xc5\xb3 mininink\xc5\xb3 lyderis\n_START_PARAGRAPH_\nEskadrini\xc5\xb3 mininink\xc5\xb3 lyderis, lyderis (angl. destroyer leader; rus. \xd0\xbb\xd0\xb8\xd0\xb4\xd0\xb5\xd1\x80 \xd1\x8d\xd1\x81\xd0\xba\xd0\xb0\xd0\xb4\xd1\x80\xd0\xb5\xd0\xbd\xd0\xbd\xd1\x8b\xd1\x85 \xd0\xbc\xd0\xb8\xd0\xbd\xd0\xbe\xd0\xbd\xd0\xbe\xd1\x81\xd1\x86\xd0\xb5\xd0\xb2)\xc2\xa0\xe2\x80\x93 torpedinis artilerijos laivas, tarpinis tarp eskadrini\xc5\xb3 mininink\xc5\xb3 ir lengv\xc5\xb3j\xc5\xb3 kreiseri\xc5\xb3. Tokie laivai paprastai b\xc5\xabdavo eskadrini\xc5\xb3 mininink\xc5\xb3 flotili\xc5\xb3 flagmanai. Paprastai lyderi\xc5\xb3 vandentalpa b\xc5\xabdavo iki 4000 t._NEWLINE_\xc5\xa0is karo laiv\xc5\xb3 tipas kariniuose laivynuose buvo iki XX a. vidurio._NEWLINE_JAV Kariniame laivyne 1951\xe2\x80\x931975\xc2\xa0m. lyderiams priskirdavo laivus iki 10 000 t (t. y., lengv\xc5\xb3j\xc5\xb3 kreiseri\xc5\xb3 lygio), ginkluotus raketomis. 1975\xc2\xa0m. buvo pakeista JAV karo laiv\xc5\xb3 klasifikacija, ir anks\xc4\x8diau eskadrini\xc5\xb3 mininink\xc5\xb3 tipui priskirti laivai buvo naujai priskirti raketini\xc5\xb3 kreiseri\xc5\xb3, eskadrini\xc5\xb3 mininink\xc5\xb3 ir fregat\xc5\xb3 klas\xc4\x97ms.\n_START_SECTION_\nPranc\xc5\xabzijos lyderiai\n_START_PARAGRAPH_\nPranc\xc5\xabzijos karinio laivyno statybos programose svarbi\xc4\x85 viet\xc4\x85 u\xc5\xbe\xc4\x97m\xc4\x97 lyderiai. Pranc\xc5\xabzija netur\xc4\x97jo pakankamai kreiseri\xc5\xb3 kovai su Italijos lyderiais ir eskadriniais minininkais, tad tai siek\xc4\x97 kompensuoti lyderi\xc5\xb3 ugnies galia ir grei\xc4\x8diu._NEWLINE_Pirmoji lyderi\xc5\xb3 serija i\xc5\xa1 6 laiv\xc5\xb3 \xc4\xaf laivyno rikiuot\xc4\x99 stojo 1926\xe2\x80\x931927\xc2\xa0m. Tai buvo Jaguar klas\xc4\x97s lyderiai, kuri\xc5\xb3 vandentalpa 600 ton\xc5\xb3 vir\xc5\xa1ijo kit\xc5\xb3 to meto Pranc\xc5\xabzijos eskadrini\xc5\xb3 mininink\xc5\xb3 vandentalp\xc4\x85 ir kurie buvo ginkluoti 5, o ne 4 130\xc2\xa0mm patrankomis. Statant v\xc4\x97lesnes lyderi\xc5\xb3 serijas did\xc4\x97jo jo vandentalpa, greitis ir ugnies galia. 1930\xe2\x80\x931936\xc2\xa0m. Pranc\xc5\xabzijos karinis laivynas gavo dar tris lyderi\xc5\xb3 serijas\xc2\xa0\xe2\x80\x93 Bison, Aigle, Vauquelin ir Le Terrible. \xc5\xa0i\xc5\xb3 laiv\xc5\xb3 standartin\xc4\x97 vandentalpa svyravo nuo 2400 iki 2600 ton\xc5\xb3, jie buvo ginkluoti galingomis 138\xc2\xa0mm patrankomis, jie pasi\xc5\xbeym\xc4\x97jo dideliu grei\xc4\x8diu. Lyderis Le Terrible pasiek\xc4\x97 stambi\xc5\xb3 laiv\xc5\xb3 grei\xc4\x8dio rekord\xc4\x85\xc2\xa0\xe2\x80\x93 45,02 mazgo. Geriausiais Pranc\xc5\xabzijos lyderiais laikomi Mogador klas\xc4\x97s lyderiai, kuri\xc5\xb3 standartin\xc4\x97 vandentalpa artinosi prie 3000 ton\xc5\xb3 ir kurie nuvo ginkluoti 8 138\xc2\xa0mm patrankomis, po dvi sumontuotas \xc5\xa1arvuotuose bok\xc5\xa1tuose._NEWLINE__NEWLINE_\xc5\xa0ios geros technin\xc4\x97s savyb\xc4\x97s buvo pasiektos aukojant plaukimo nuotol\xc4\xaf ir atsparum\xc4\x85 audringai j\xc5\xabrai, savybes, kurios Vidur\xc5\xbeemio j\xc5\xabrai skirtiems laivams n\xc4\x97ra labai svarbios. Rimtesnis tr\xc5\xabkumas buvo silpna \xc5\xa1i\xc5\xb3 laiv\xc5\xb3 prie\xc5\xa1l\xc4\x97ktuvin\xc4\x97 gynyba.\n_START_SECTION_\nJAV lyderiai\n_START_PARAGRAPH_\nJAV karinis laivynas \xc4\x97m\xc4\x97 statyti lyderius 1930\xc2\xa0m. Tarptautiniai sutarimai ribojo lyderi\xc5\xb3 vandentalp\xc4\x85 1850 t, tod\xc4\x97l amerikie\xc4\x8di\xc5\xb3 laiv\xc5\xb3 konstruktoriai buvo priversti aukoti kai kurias savybes, kad \xc4\xaf lyderius sutalpint\xc5\xb3 maksimum\xc4\x85 ginkl\xc5\xb3._NEWLINE_Pirmoji lyderi\xc5\xb3 serija buvo Porter klas\xc4\x97s, j\xc4\x85 sudar\xc4\x97 6 laivai, ginkluoti 8-iomis 127\xc2\xa0mm patrankomis dvipatrankiuose bok\xc5\xa1tuose, ta\xc4\x8diau \xc5\xa1ios patrankos netiko l\xc4\x97ktuvams ap\xc5\xa1audyti. Prad\xc5\xbeioje vis\xc4\x85 j\xc5\xb3 prie\xc5\xa1l\xc4\x97ktuvin\xc4\x97 gynyba buvo 12,7\xc2\xa0mm kulkosvaid\xc5\xbeiai._NEWLINE__NEWLINE_Antroji serija buvo Somers klas\xc4\x97s. Penki \xc5\xa1ios serijos lyderiai pasi\xc5\xbeym\xc4\x97jo tais pa\xc4\x8diais tr\xc5\xabkumais._NEWLINE_Prie\xc5\xa1 karo prad\xc5\xbei\xc4\x85 lyderiai buvo apginkluoti suketverintomis 28\xc2\xa0mm zenitin\xc4\x97mis patrankomis. \xc5\xa0ios patrankos buvo nepatikimos. D\xc4\x97l papildomos mas\xc4\x97s laiv\xc5\xb3 stabilumas pasiek\xc4\x97 rib\xc4\x85. JAV karinis laivynas nutar\xc4\x97 daugiau lyderi\xc5\xb3 nestatyti, juos pakeisti papildomais paprastais eskadriniais minininkais ar lengvaisiais kreiseriais.'